Tatoeba sentences — language code: ota
Ehrimen'in çıkardığı pehlivanların birer birer hâk-i helâke düşdüğü görüldükce bizim tarafda tabl-ı beşâret çalınıyor velvele-yi bârekallah semâlara çıkarılıyordu.
O gece bizim tarafların ayyarları ertesi günü Ehrimen'in nâ-mağlup pehlivanlarından birinin meydâna çıkacağını haber verdiler. Herkes telâş içinde idi.
Rehberimle ben ayyarlardan birinin çadırına gitdik, ayyarla uzun uzadıya müsâhebet etdik.
Ertesi günü Ehrimen'in Nifâk nâmındaki câdûsu meydâna çıkacağı anlaşıldı.
Garibi orada ki bu Nifâk câdû kıyamete kadar yaşamağa mahkûm imiş.
Bunu öldürmek kâbil değil imiş.
İşte herkesde görülen telâşın sebebi bu imiş.
Ben de fevkalâde merak etdim.
Sabaha kadar uykumda garib garib mübârezeler gördüm.
Ertesi sabah kös ve nekkâreler sadâsıyla Nifâk câdû meydâna çıkdı.
Mehîb bir pehlivan idi.
Serâpâ polad zırhlara müstağrak olmuş, bir cesîm küheylâna binmiş idi.
Meydân-ı vegâda atını oynadarak: "Eyne'l-mübâriz, ben ol pehlivanım ki seyf-i kâtı'ım nice polad-pûş başları yarmışdır. Ben o yiğitim ki tîr-i sâkıbım nice âhenîn sîneleri delmişdir! Var mı bana çıkacak? Canından bezmiş dünyâsına küsmüş kim ise gelsin" diye na'ra atdı.
Nifâk'ın eline düşen helâk olacağını bildiği hâlde bu tefâhüre karşı bir sâdık-ı Hürmüz meydâna çıkdı. Hâk-i helâke serildi.
Birbirini müteakib otuz kişi otuzu da maktûl düştü.
Üç gün sıra ile Nifâk meydâna çıkdı.
Her üç günde otuzar kırkar kişi telef ederek galebe kendinde kaldı.
Dördüncü gecesi bizim tarafda mühim tedârikât görülüyordu.
Herkesin vechini kaplayan sehâb-ı ye's ref' olmuş yerine nûr-u ümid tulû' etmiş idi.
Rehberime sordum: "Yarın Hürmüz'ün ehass-ı bendegânından ve en ziyâde sevdiklerinden Muhabbet pehlivan meydâna çıkacakdır. Bu mel'un Nifâk'a ondan başka kimsenin galebe edemeyeceği anlaşıldı. Bu gece Hürmüz'ün vükelâsından Sâlah gelib va'z ü nasihât edecekdir" dedi.
Gece yarısı Sâlah denilen pîr-i fâni geldi.
Hak ve hakîkat uğruna herkesi fedâ-yı câna teşvîk etdi.
Ve en sonunda bir dua-yı beliğ okudu.
Ertesi sabah Nifâk câdû meydâna çıkdı.
Acı acı gülerek: "Bugün canından bezmiş kimse yok mu? Meydân niçin boş kalıyor, müddeiler nerededir?" diye bağırdı.
Hürmüzîlerin tekbirleri gulgulesiyle meydâna Muhabbet çıktı.
Nifâk câdû Muhabbet pehlivanı gördüğü gibi gözleri hiddetinden kan çanağına döndü.
Üç gündür seni bekliyordum hele gelebildin. Vaktine hazır ol dedi.
Muhabbet pehlivan mevzûn âhenk-dâr bir na'ra atdı: "Beni bilen bilsin, bilmeyen öğrensin ki ben Muhabbet pehlivanım, pençe-i şîrânem yürekleri paralar, bâzu-yu kahramânem kafaları koparır. Ey Nifâk! Bilirsin ki ben ne vakit meydâna çıksam seni tepelerim, yeter artık etdiklerin. Vaktine hazır ol" dedi.
Nifâk: "Evet, önce bana gâlib geldin, lâkin bu defâ seni mahvedeceğime eminim"
Muhabbet ise: "Sakın bunu umma, Muhabbet pehlivan her vakit Nifâk câdûya gâlibdir" diye mukâbele etdi.
Her ikisi birbirine hücûm etdiler kılınçları kalkanlarına çarpdıkca ateş çıkıyordu.
Akşama kadar uğraşdılar birbirine galebe edemediler.
Ertesi günü dehşetli bir azm-i kat'î ve niyet-i mahîye ile yine birbiriyle uğraşdılar.
Yine birbirine galebe edemediler.